भ्रष्टाचारीलाई व्यवहारमा कारबाही गर्ने पद्धति बसालौँ : उपसभापति गुरुङ
नेपाली कांग्रेसका उपसभापति धनराज गुरुङले भ्रष्टाचारीलाई व्यवहारमा कारबाही गर्ने प्रणाली बसाएर जानुपर्ने बताएका छन् । उनले देशप्रति गद्दारी गर्नेलाई अहिले पनि कानुनीरुपमा छुट नभएको भन्दै कांग्रेसले सरकारमा भए पनि, नभए पनि भ्रष्टाचारीलाई दण्डित गर्ने व्यवहारिक प्रणाली अपनाएर अघि बढ्नुपर्ने बताए ।
काठमाडौँ — नेपाली कांग्रेसका उपसभापति धनराज गुरुङले भ्रष्टाचारीलाई व्यवहारमा कारबाही गर्ने प्रणाली बसाएर जानुपर्ने बताएका छन् । उनले देशप्रति गद्दारी गर्नेलाई अहिले पनि कानुनीरुपमा छुट नभएको भन्दै कांग्रेसले सरकारमा भए पनि, नभए पनि भ्रष्टाचारीलाई दण्डित गर्ने व्यवहारिक प्रणाली अपनाएर अघि बढ्नुपर्ने बताए ।बिहीबार पार्टीको महासमिति बैठक समापन समारोहमा बोल्दै कानुनमन्त्रीसमेत रहेका उपसभापति गुरुङले कानुनमा भएको व्यवस्थालाई व्यवहार रुपान्तरण गर्न नसकिएकोप्रति नेतृत्वलाई प्रश्न गरे । ‘भ्रष्टाचारीलाई कारबाही गर्ने कानुनी व्यवस्था छ । तर व्यवहारमा कारबाही भयो कि भएन ? त्यो मुख्य कुरा हो,’ उनले भने, ‘पहिले त कानुन बनाउनुपर्‍यो, संशोधन गर्नुपर्‍यो, साथसाथै कानुनको इमान्दारीपूर्वक कार्यान्वयन गर्नुपर्ने अहिलेको आवश्यकता हो । यदि त्यस्तो भयो हामीले गठबन्धन गर्ने कि नगर्ने ? भनेर सोच्नुपर्ने अवस्था नै आउँदैन ।’उनले कांग्रेसले देखेको समाजवादबारे जनतालाई बुझाउन नसकेको बताए । ‘कांग्रेसले ०१५ सालमा लिएको समाजवादको नीतिले अहिलेको आवश्यकता पूरा गर्न सक्दैन । हाम्रो समाजवादी गन्तव्य के हो ? कसरी पूरा गर्ने हो ? त्यसको प्रस्ट रोड म्याप दिनुपर्छ,’ उनले भने, ‘ गरिबीको रेखामुनि रहेका सबै जनतालाई खाना, नाना र छानाको व्यवस्था गर्ने जिम्मेवारी अब कांग्रेसले लिनुपर्छ । संविधानले व्यवस्था गरेबमोजिम गरिब जनताको यस्तो जिम्मेवारी सरकारले लिनुपर्छ ।’